**Iahtul**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fericit e călătorul

Ce, purtat voios prin lume,

Îşi îngână viaţa, dorul,

Cu-al iubitei dulce nume!

Zbori pe luciul viul al mării,

Barcă mică sprinteioară;

Mergi în voia întâmplării,

Ca o lebădă uşoară!

De l-a Patriei verzi maluri

Am plecat în ţări străine,

Şi pe plaiuri, şi pe valuri

Eu duc dorul ei cu mine.

Zbori pe luciul viul al mării…

Doru-mi plânge! dar îndată

Între cer şi marea lină

O minune se arată

Ce durerea mi-o alină.

Zbori pe luciul viul al mării…

Cea minune strălucită

Poartă nume de o floare.

Ea-i frumoasa mea iubită,

A mea dulce iubitoare.

Zbori pe luciul viul al mării…

Ea-i comoara de plăcere,

Ea-i voioasa nălucire,

Ea-i cereasca mângâiere,

Ce încântă-a mea simţire,

Zbori pe luciul viul al mării…

Orişiunde eu voi merge,

Veşnic ea mă însoţeşte.

Lacrima din ochi mi-o şterge,

Sufletul mi-l răcoreşte!

Zbori pe luciul viul al mării,

Barcă mică sprinteioară;

Mergi în voia întâmplării,

Ca o lebădă uşoară!